Bloulig-brigade versper glo nooddienste se toegang tot gru-ongelukstoneelDie ongelukstoneel. Foto: @sebolawe2 op Twitter. Volgens Anthony Benade, die DA se leier in Mpumalanga, wys ŉ video van die voorval hoe motoriste aan die verkeerde kant van die pad ry terwyl nooddienswerkers die motoriste vra om plek te maak sodat ŉ ambulans die ongelukstoneel kan bereik. Benade het gesê die video wys ook hoe ŉ swart Lexus, wat deur ŉ polisievoertuig vergesel word, die stilstaande motors voor die ongelukstoneel verbysteek en sodoende veroorsaak dat ŉ ambulans nie die ongelukstoneel kan bereik nie. Die botsing het Woensdag op die N4 naby Middelburg plaasgevind en het hewige verkeersontwrigting veroorsaak. Vyf mense is in die ongeluk dood en ŉ vrou is kritiek beseer. “Dit is onverklaarbaar hoe enige individu met soveel selfbelang gevul kan wees dat hulle hul status of magsposisie, met behulp van die SAPD, gebruik om ‘n ernstige ongelukstoneel te vermy,” het Benade bygevoeg. “Dit is ook onverklaarbaar dat só individu dan aan die verkeerde kant van die pad ry, nooddienste se toegang tot kritiek beseerde pasiënte versper en eenvoudig nie omgee oor die gevolge van hul dade nie.” Hy het David Mabuza, premier van Mpumalanga, Vusi Shongwe, LUR vir veiligheid en sekuriteit, en Thulani Ntobela, provinsiale polisiekommissaris, versoek om onmiddellik ŉ ondersoek na die voorval van stapel te stuur. “Geen individu, maak nie saak wie hulle is of watter posisie hulle beklee nie, kan belangriker geag word as ongelukslagoffers wat noodbehandeling benodig nie,” het hy gesê.